PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT SUPLIMENTAR

asupra Proiectului de Lege pentru modificarea art. 6 alin (2) din 

Legea nr. 356/2003 privind înfiinţarea, organizarea şi funcţionarea Institutului Cultural Român

Proiectul de Lege pentru modificarea art. 6 alin.(2) din Legea nr. 356/2003 privind înfiinţarea, organizarea şi funcţionarea Institutului Cultural Român (P.L.-X 711/2004) a fost transmis Comisiei cu adresa nr. P.L.-X   711 din 22 noiembrie 2004, şi retrimis la Comisie conform deciziei plenului Camerei Deputaţilor din data de 7 martie 2005.

Comisia pentru cultură, arte, mijloace de informare în masă a fost sesizată în fond cu acest proiect de Lege, spre avizare fiind transmis Comisiei juridice, de disciplină şi imunităţi. Comisia a primit aviz favorabil, în forma adoptată de Senat, din partea Comisiei juridice de disciplină şi imunităţi. În redactarea raportului Comisia a ţinut cont de avizul emis de Consiliul Legislativ.

Potrivit prevederilor art. 73 alin. (1) din Constituţia României, republicată proiectul de Lege face parte din categoria legilor ordinare. 

Proiectul de Lege a fost dezbătut în şedinţa Comisiei din zilele de 16 şi 22 februarie şi 16 martie 2005. 

În conformitate cu prevederile art. 51 şi 52 din Regulamentul Camerei Deputaţilor, la dezbateri au luat parte: din partea Guvernului, d-nul Ioan Onisei, secretar de stat în Ministerului Culturii şi Cultelor, iar în calitate de invitaţi  din partea Institutului Cultural Român: domnii Horia Roman Patapievici preşedinte, Liviu Bleoca secretar general, şi doamna Tania Radu,  vicepreşedinte. 

La lucrările Comisiei din data de 16 martie au fost prezenţi 23 deputaţi, din totalul de 23 membri ai Comisiei.

Proiectul de Lege a fost adoptat de Senat în şedinţa din 15 noiembrie 2004.


Raportul Comisiei a fost adoptat cu majoritatea voturilor celor prezenţi în sală în momentul votării, 12 voturi pentru şi 7 abţineri. Reprezentanţii UDMR au fost de acord cu respingerea proiectului de  lege, urmând ca modificările solicitate să fie cuprinse în noul proiect de lege, ce urmează a fi elaborat.


Potrivit art. 75 din Constituţia României, republicată, şi a art. 86 din Regulamentul Camerei Deputaţilor, Camera Deputaţilor este Cameră decizională.


În urma dezbaterii, Comisia pentru cultură, arte, mijloace de informare în masă îşi menţine punctul de vedere, şi propune respingerea proiectului de Lege pentru modificarea art. 6 alin. (2) din Legea nr. 356/2003 privind înfiinţarea, organizarea şi funcţionarea Institutului Cultural Român.


Motivarea respingerii se întemeiază pe argumentarea prezentată de reprezentantul Ministerului Culturii şi Cultelor, domnul secretar de stat Ioan Onisei şi susţinută de reprezentanţii Institutului Cultural Român, care au adus în discuţie intenţia ministerului de a elabora un nou proiect de modificare a Legii nr. 356/2003, ce va avea în vedere numeroase modificări de fond.


Prezentul raportul suplimentar înlocuieşte raportul iniţial din data de 24 februarie  2005.

